Qabus ibn Said al Said

Nuoruus

Qaboos syntyi Salalahissa, Dhofarin maakunnassa 18. marraskuuta vuonna 1940. Hän on sulttaani Said bin Taimurin vanhin poika. Qaboos sai koulutuksensa Salalahissa ja Punessa Intiassa. Myöhemmin hän kävi yksityiskoulua Englannissa, jonne hän matkusti 16-vuotiaana.
20-vuotiaana Qaboos meni Sandhurstin kuninkaalliseen sotilasakatemiaan, josta valmistettuaan liittyi Britannian armeijaan Skottilaiseen rykmenttiin. Qaboos palveli jonkin aikaa Saksassa Britannian armeijan alaisuudessa. Sotilasuran jälkeen Qaboos opiskeli Englannissa ja sen jälkeen matkusti maailman ympäri ennen kuin palasi Salalahiin, jossa opiskeli islamia ja maansa historiaa.

Valtaan nousu

Kuusi vuotta Qaboos eli kotiarestissa Salalahin palatsissa ennen isänsä syrjäyttämistä.
Vuosina 1965–1975 Dhoforissa riehui kommunistien kapina, joka sai tukea Etelä-Jemenistä sekä muista sosialistisista valtioista, muun muassa Neuvostoliitosta. Sulttaanikunta sai apua Iranista ja Britannian ilmavoimilta. Heinäkuussa vuonna 1970 armeija, joka oli nyt Qaboosin komentama, syrjäytti tämän isän Sa’id ibn Taimurin, joka lähetettiin maanpakoon Englantiin.
Qaboos kruunattiin 23. heinäkuuta vuonna 1970 samalla hän siirsi hovinsa Masqatiin ja nimesi maansa Omanin sulttaanikunnaksi.

Valta-aika

Qaboos teki Omanista absoluuttisen monarkian. Toisin kuin Saudi-Arabiassa, Qaboos päätti, ettei kuninkaallinen perhe saisi lähes nepotistista asemaa hovissa, kuten oli tapahtunut muissa Persianlahden maissa. Qaboosin aikana takapajuinen maa koki isoja muutoksia. Hän lakkautti feodalistisen hallinnon ja teki sovinnon heimojohtajien kanssa. Oman solmi hyvät suhteet muihin Persianlahden maihin pysytellen kuitenkin sitoutumattomana. Qaboos on puolustanut Omanin vahvaa asemaa Persianlahden maiden yhteistyöneuvostossa.
Sulttaani Qaboos on vahva tekijä arabimaiden diplomatiassa, joskin usein julkisuudelta piilossa. Hän on pystynyt ratkaisemaan esimerkiksi panttivankikriisejä ilman verenvuodatusta, kuten toukokuussa 2013 Jemenissä vapautettujen Atte ja Leila Kalevan tapauksessa. Hän on myös suurvaltojen luottomies, koska hän pysyttelee kiistoissa tiukasti puolueettomana.
Qaboos loi maahan hyvän, valtion kustantaman sosiaaliturvan, rakennutti kouluja, hyvän tieverkoston ja edisti öljyntuotantoa ruoppaamalla Masqatin ja Salalan satamat. Qaboos ei ole, muista Persianlahden valtioista poiketen, nimittänyt itselleen seuraajaa. Omanin perustuslain 6§:ssä määritellään, että kuninkaallinen perheneuvosto valitsee seuraavan hallitsijan, kun hallitsijan paikka vapautuu.

Yksityiselämä

Qaboos on muslimi ja kuuluu ibadilahkoon, joka on erkaantunut šiialaisuudesta sekä sunnilaisuudesta. Vapaamielisenä muslimina Qaboos on rakentanut maahan monia uusia moskeijoita sekä ja korjauttanut pyhiä paikkoja.
Vuonna 1976 Qaboos meni naimisiin serkkunsa Kamilan Sayyidah Nawwal bint Tariqin kanssa (s. 1951). Avioliitto päättyi eroon ja oli lapseton.
Omanissa häntä pidetään homoseksuaalina, mutta se ei ole poliittinen rasite. Qaboos on klassisen musiikin ystävä ja on perustanut maahan 120-henkisen orkesterin, jolla on hyvä maine muualla Lähi-idässä. Tunnettu argentiinalainen säveltäjä Lalo Schifrin on ollut orkesterinjohtajana ja usein vieraillut maassa.
Qaboos on tunnettu automies. Hän kerännyt vanhoja autoja, kuten Aston Martinia, Ferrareita, Rolls Royceja sekä Bugatteja. Hän omistaa ainakin kaksi Mercedes-Benz W221-autoa ja ainakin yhden Range Roverin sekä Mercedes-Benz GL-sarjaa. Hän on myös Qaboos lensi pitkään Vickers VC10 -yksityislentokoneellaan, mutta on vaihtanut sen uudempaan.